सोशल मीडिया क्रांति ने अशिक्षित और अल्पशिक्षित वर्ग के लिए सूचनाओं और ज्ञान के नए द्वार खोले हैं। बिना स्कूल और कॉलेज की फीस पटाए(गरीबी और आजीविका की जद्दोजहद अशिक्षा और अल्पशिक्षा का कारण रही है) और बिना किसी गुरु, शिक्षक या पंडित की मध्यस्थता(जो हमेशा भेदभाव और पक्षपात का कारण बनती थी) के दृश्य श्रव्य माध्यम से ज्ञान बिलकुल अनकट और अनसेंसर्ड रूप से उस तक पहुंच रहा है। सूचनाओं और ज्ञान के विशाल संसार तक अपनी बेरोकटोक पहुंच से आनंदित यह तबका अभी इतना विवेकवान नहीं बन पाया है कि यह समझ सके कि उसे परोसे जा रहे ज्ञान सूत्र बंधनों से मुक्त करने वाले नहीं अपितु नए प्रकार के बन्धनों में बांधने वाले हैं। ज्ञान का यह प्रकाश जिस विश्व को उसके सम्मुख उजागर कर रहा है वह दरअसल भ्रम की बुनियाद पर खड़ा मायालोक है। फेक न्यूज़ में आकर्षण है, सनसनी है, वह हमारे अवचेतन मन में चल रहे अनियंत्रित और कुत्सित विचारों के साथ संगत है, वह वैसा ही सच हमारे लिए गढ़ने का आभास देता है जो हमें प्रिय है तब भला उससे अप्रभावित कैसे रहा जा सकता है। फेक न्यूज़ को बिना तर्क की कसौटी पर कसे स्वीकार करने की मानसिकता तक लोगों को पहुंचाने के लिए एक चरणबद्ध प्रक्रिया अपनाई जाती है।